Thu, 12 Mar 2026 10:36:00 +0200

Vejen til indsigt Af Mads Korsgaard Poulsen Vejen til indsigt er skrevet af en ung mand, Mads, som har aspergers syndrom. Bogen er både en smuk og gribende fortælling om overgangen fra barn til voksen, og et vigtigt bidrag til forståelse af handicaperkendelse hos mennesker med autisme. Gennem bogen bliver læseren klogere på det personlige slid og det store mod det kræver, når indsigten og forståelse af sig selv og eget handicap udvikles og gennemleves. Processen er svær, og succesen er tæt forbundet med de relationer, som omgiver personen med handicappet. Relationerne omkring personen med aspergers syndrom eller autisme skal både understøtte lyst og motivation og samtidig vise en tro på, at drømme kan opfyldes. Drømme skal afprøves, og det er personen selv, der skal enten opdage at det lykkes eller modsat, at det er for svært for mig. En vigtig lære er, at erkendelse kun kan komme gennem egne erfaringer. Bogen er Mads’ egen terapeutiske proces, hvor han gennemlever tiden fra da diagnosen blev stillet til i dag, hvor han går på VUC og er meget velfungerende. Mads beskriver, hvordan forskellige relationer har haft skiftende betydning for ham. Hans skolegang med et skift fra ”normal” skolen til K-klasserne har betydet stor sorg og fortvivlelse, hvor hans nye skole ikke formåede at få Mads til at blive en integreret del af skolen. Andre relationer har understøttet hans tro på at kunne, og han har gennem disse relationer fået hjælp til at fastholde målet for sine drømme. Mads’ hårde arbejde har både været at udfordre sig selv på det, som har været svært og at gennemleve alt det svære ved at skrive denne bog.

Pris: 162,50 DKK