Thu, 26 Mar 2026 14:07:47 +0200

Autisme og seksualitet - Bogen med konkrete øvelser og eksempler Af Trine Cervin, Louise Garde, Mie Gulborg og Rikke Linck. Forord af: Isabelle Hénault, ph.d. i psykologi og sexologi. Børn og unge med ASF bliver misforstået og udfordret omkring deres seksualitet. For at imødekomme dette er det tvingende nødvendigt, at det daglige personale underviser i emnet, da mennesker med ASF ofte har svært ved selv at opsøge og omsætte viden. Derfor bliver det nødvendigt at det daglige personale har mulighed for at opnå viden og erfaringer med undervisning indenfor det seksuelle område i forhold til mennesker med ASF. Således vil de bedre kunne støtte barnet og den unges seksuelle trivsel. I den forbindelse opleves det at der mangler særligt tilrettelagt materiale som kan støtte denne udvikling. seksualvejledere oplever ligeledes et stort behov for forældre for at kunne tale med professionelle om deres børns seksualitet. De giver til tider udtryk for, at det er første gang, at de har talt med andre om disse problematikker og der opleves en lettelse hos dem over endelig at kunne tale åbent om det. Derfor håber vi med dette materiale, at også flere forældre kan føle sig mødt og få mod til at tale om emnet. Vi har erfaret, at det daglige personale ofte er usikre på, hvordan de skal gribe seksualundervisningen an og derfor bliver det til tider helt udeladt. Personalet føler sig ofte ikke rustet og kan derfor komme til at lukke øjnene for behovet og fokuserer på andre udviklingsområder. Dette kan medføre at en uhensigtsmæssig adfærd indenfor det seksuelle område, kan nå at opstå, inden det daglige personale handler. Det kan være grænseoverskridende adfærd: at røre andre upassende steder, sige upassende ting, stalke en man er forelsket i, belure nogen, onanere på en legeplads eller andet. Eksemplerne er talrige, og de sker ofte, fordi mennesker med ASF ikke ved bedre. Når den uhensigtsmæssige adfærd først er opstået, kan det være vanskeligt som dagligt personale at vide, hvor man skal begynde. Opgaven kan synes endnu mere uoverskuelig og for vanskelig. Det er vores intention med denne bog, at vise at seksualundervisningen være nem at gå til. Når vi begynder tidligt med at undervise er der større chance for, at en uhensigtsmæssig seksuel adfærd ikke opstår. For at sikre en sund seksuel udvikling, skal seksualundervisning på dagsordenen så tidligt som muligt, så der kan etableres et fundament for den seksuelle trivsel. Når man som underviser skal undervise i seksualitet, kan det i starten virke svært og meget grænseoverskridende. De første gange kan man nemt blive forlegen og usikker. Det kan være svært at få sagt de rigtige ord og hvordan skal man forholde sig, hvis man som underviser bliver spurgt til sin egen seksualitet? Hvor går grænsen mellem privat og professionel og hvor meget skal man dele fra sit eget liv? Det er nogle af de spørgsmål, man skal være afklaret med, inden man tager hul på undervisningen Efterhånden som man får øvet sig og opbygget erfaring, falder det heldigvis lettere og man bliver mere frimodig og tør i højere grad tage fat i udfordringerne. I debatten omkring seksualitet er der mange dilemmaer: skal eleven undervises i emnet, hvis der slet ikke ses nogle tegn på seksuel adfærd? Kan man, igennem undervisning og oplysning, skabe en seksuel adfærd, som ikke er naturlig hos barnet og som barnet ikke er parat til. Her er det vigtigt at vide at oplysning omkring emnet seksualitet ikke nødvendigvis medfører en øget interesse i emnet, fra elevens side. Det at arbejde med seksualitet handler i meget høj grad om at kende sin egen krop, egne og andres grænser, at forstå udviklingen fra barn til voksen, at blive berørt og berøre andre med videre. Optimalt set kommer det at have en seksualitet med andre først senere i udviklingen. På den baggrund har vi udarbejdet en didaktisk model, der indeholder moduler som god seksualundervisning for unge med ASF kan tage udgangspunkt i. Med konkrete øvelser kommer vi med inspiration til, hvordan seksualundervisning kan gribes an. De mange øvelser, der er vist visuelt, sætter fokus på kropsbevidsthed, følelser, venskab, familie, grænser, pubertet, kønsidentitet, kønsroller og det seksuelt aktive liv. ASF ses på mange forskellige niveauer, og det er naturligvis ikke alle med ASF, det fulde materiale kan bruges til. For nogle på tidligt udviklingstrin vil det måske kun være øvelserne i kropsbevidsthed, der vil være relevante. Dette må vurderes ud fra det enkelte menneske med ASF behov og kognitive niveau. Alle mennesker med ASF er forskellige og har individuelle læringsstile. Derfor kan vi, i dette materiale, ikke dække alles behov. Det er vores håb, at øvelserne i denne bog, kan virke som inspiration og at man som underviser, får mod på selv at skabe øvelser og blive inspireret til nye undervisningsmetoder. Nogle af de grundlæggende øvelser kan virke oplagte og banale. Eksempelvis øvelserne med hygiejne, som er en vigtig vej, til at lære sin krop at kende og netop derfor er de en del af materialet. Vi har valgt at tage en meget bred vifte af øvelser med, da vi oplever, at mange elever mangler grundlæggende viden, som er afgørende for den samlede forståelse.

Pris: 700,00 DKK